Радиациялык терапия
Радиациялык терапия, нур менен дарылоо – ооруну иондоштуруучу нурлануу менен дарылоо. Радиациялык терапия иондоштуруучу нурлардын ткандардын өсүү, көбөйүү процесстерин бузуп, татаал физикалык-химиялык жана биохимиялык процесстерди чакыруучу биологиялык таасирине негизделген. Көбүнчө шишик ооруларын айыктыруу же оорулуунун абалын убактылуу жеңилдетүү үчүн колдонулат. Шишиктин түрүнө, стадиясына, жайгашкан жеринин тереңдигине жараша альфатерапия, бетатерапия, рентгентерапия ж. б. түрлөрү пайдаланылат. Соо жана шишик ткандардын радиациялык сезгичтиги канчалык чоң болсо, айланасындагы соо ткандарга зыян келтирбей, шишикти жок кылуу ошончолук жеңил болот. Радиациялык терапия өзүнчө дарылоо ыкмасы катары, ошондой эле хирург. же химиятерапия менен бирге операцияга чейин, ошондой эле операциядан кийин да жүргүзүлөт. Калкан сымал бездин шишигинде радиоактивдүү изотоптор организмге киргизилет. Изотоп акырындык менен орган жана тканда жайгашып, заряддалган бөлүкчөлөрдү, ошондой эле гамма нурларын чыгарат. Себеби ал без йодду, анын ичинде радиоактивдүү йодду өзүнө топтоого жөндөмдүү. Көндөй органдын шишигинде радиоактивдүү препарат колдонулат. Ал үчүн ооздун ичине, жатын кынына, табарсыкка, көтөн чучукка кичине атайын рентген аппараты, радиоактивдүү изотоп толтурулган резина баллон же кобальт шурусу киргизилет. Радиациялык терапияда радон менен дарылоо өзгөчө орунду ээлейт. Радон процедуралары четки нерв, жүрөк кан тамыр системасынын кээ бир ооруларын, ошондой эле зат алмашуунун бузулушун ж. б. дарттарды дарылоодо сунуш кылынат. Радон жалпы жана жергиликтүү радон ванналары түрүндө, ошондой эле радон суусу менен оозду чайкоо, микроклизма жасоо үчүн колдонулат. Кээде радондуу сууну ичүүгө же радонго байыган аба менен дем алууга болот. 
Медицина

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9